पाएं अपने शहर की ताज़ा ख़बरें और फ्री ई-पेपरडाउनलोड करें
भाजपा के अंदर प्रधानमंत्री पद को लेकर जारी अटकलों पर कांग्रेस ने चुटकी ली है. कांग्रेस ने कहा है कि भाजपा के अंदर “गृहयुद्ध” चल रहा है.
कांग्रेस का बयान वरिष्ठ भाजपा नेता लाल कृष्ण आडवाणी के उस भाषण के बाद आया है जिसमें उन्होंने मध्यप्रदेश के मुख्यमंत्री शिवराज सिंह की तुलना पूर्व प्रधानमंत्री अटल बिहारी वाजपेयी से की थी.
आडवाणी के इस बयान को राजनीतिक हलकों में गुजरात के मुख्यमंत्री नरेन्द्र मोदी के खिलाफ माना गया.
नरेंद्र मोदी फिलहाल भाजपा की तरफ से प्रधानमंत्री पद के सबसे तगड़े दावेदार माने जा रहे हैं.
आडवाणी ने कहा था, “जैसे अटल बिहारी वाजपेयी विकास की कई योजनाओं को लागू करने के बाद भी नम्र बने रहे और घमंड से दूर रहे. उसी तरह शिवराज सिंह चौहान ने भी मध्यप्रदेश जैसे “बीमारू” राज्य की तस्वीर बदल दी.\"कांग्रेस की चुटकी
आडवाणी के इस बयान पर सूचना और प्रसारण मंत्री मनीष तिवारी ने चुटकी लेते हुए ट्विटर पर लिखा,“ भाजपा बनाम आडवाणी जी. चौहान जी बनाम मोदी बनाम राजनाथ बनाम सुषमा बनाम जेटली बनाम गडकरी जी. आरएसएस बनाम भाजपा—परिवार में गृहयुद्ध है जी.”
प्रधानमंत्री पद की दावेदारी को लेकर भाजपा नेताओं की रस्साकशी कोई नई बात नहीं.
इसी साल जनवरी में राजनाथ सिंह के दोबारा अध्यक्ष बनने के बाद से ही मोदी का रुतबा पार्टी में बढ़ चुका है.
गुजरात के विकास के नारों के साथ-साथ मोदी को केंद्रीय राजनीति में लाने की मांग भी उठती रही है.विरोधाभासी बयान
प्रधानमंत्री पद के दावेदार को लेकर पार्टी नेताओं के विरोधाभासी बयान भी आते रहते हैं.
पार्टी अध्यक्ष राजनाथ सिंह ने कहा था, “मोदी की लोकप्रियता को लेकर कोई सवाल नहीं उठाया जा सकता. पार्टी शीघ्र ही प्रधानमंत्री पद के दावेदार का नाम जाहिर करेगी. ”
जबकि लोकसभा में विपक्ष की नेता सुषमा स्वराज का कहना था, “देश और पार्टी चलाने के लिए अनुभव और दृष्टिकोण की जरूरत पड़ती है. और आडवाणी जी में वो काबिलियत है.”
खुद सुषमा स्वराज के बारे में भाजपा के सहयोगी दल शिवसेना ने कहा था कि हम ये मानते हैं कि वो प्रधानमंत्री बनने लायक हैं.
दूसरे सहयोगी दल जद(यू) ने पहले ही मांग की है कि भाजपा को पीएम प्रत्याशी का नाम जाहिर करना चाहिए.
(बीबीसी हिन्दी के एंड्रॉएड ऐप के लिए आप यहाँ क्लिक कर सकते हैं. आप हमें फ़ेसबुक और ट्विटर पर फ़ॉलो भी कर सकते हैं.)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn